Les quartes jornades Smart Cities se celebraran el 21 d'octubre
11 de octubre de 2021

Amb el títol ‘Smart Cities: tecnologia i ciutadania’ la Universitat de València (UV), a través del Vicerectorat de Projecció Territorial i Societat, presenta la 4a edició de la Universitat de Tardor de l'Eliana, fruit de la seua estreta col·laboració amb l'Ajuntament, la Diputació de València i Caixa Popular.

Dijous que ve, 21 d'octubre, el Centre Sociocultural acollirà de nou una jornada sobre diversos aspectes del desenvolupament i estat actual de la tecnologia a les ciutats intel·ligents i el seu impacte sobre la ciutadania.

El programa arrancarà al matí amb un taller dirigit als alumnes i alumnes de l'IES l'Eliana. La inauguració oficial se celebrarà a les 17.30 hores i comptarà amb la presència de l'alcalde, Salva Torrent, i del Vicerector de Projecció Territorial i Societat, Jorge Hermosilla, entre altres.

A continuació, diversos professors de la UV impartiran les conferències ‘La ciència de les dades, les ciutats i les persones’, ‘Recuperació d'informació visual: bytes i píxels per als serveis ciutadans’ i ‘Innovació, experiments i persones’. Per a acabar, responsables municipals, empreses i experts professors i investigadors analitzaran el desenvolupament intel·ligent de l'Eliana en una taula redona.

L'assistència a la jornada serà gratuïta, presencial o en línia prèvia inscripció a través de bit.ly/UniversitatTardorlEliana  i estarà certificada.

El regidor de Modernització, Jorge Pérez Comeche, ha convidat a la ciutadania, empreses i associacions a participar en l'esdeveniment en el qual s'analitzarà, un any més, com “l'ús de la tecnologia a les ciutats pot influir en el desenvolupament sostenible i incrementar la qualitat de vida de les persones”.